A Bizottság 1999/56/EK irányelve

(1999. június 3.)

a kerekes mezőgazdasági és erdészeti traktorok világító- és fényjelző berendezéseinek elhelyezésére vonatkozó 78/933/EGK tanácsi irányelvnek a műszaki fejlődéshez történő hozzáigazításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 97/54/EK európai parlamenti és tanácsi irányelvvel [1] módosított, a kerekes mezőgazdasági vagy erdészeti traktorok típusjóváhagyására vonatkozó tagállami jogszabályok közelítéséről szóló, 1974. március 4-i 74/150/EGK tanácsi irányelvre [2] és különösen annak 11. cikkére,

tekintettel a legutóbb a 97/54/EK tanácsi irányelvvel módosított, a kerekes mezőgazdasági és erdészeti traktorok világító és fényjelző berendezéseinek elhelyezésére vonatkozó tagállami jogszabályok közelítéséről szóló, 1978. október 17-i 78/933/EGK tanácsi irányelvre [3] és különösen annak 5. cikkére,

(1) mivel a biztonság növelése érdekében szükséges a fényjelző berendezések megfelelő elhelyezési módjának meghatározása;

(2) mivel ezen irányelvben előírt intézkedések összhangban vannak a 74/150/EGK irányelv 12. cikke értelmében létrehozott, az irányelvek műszaki fejlődéshez történő hozzáigazításával foglalkozó bizottság véleményével,

ELFOGADTA EZT AZ IRÁNYELVET:

1. cikk

A 78/933/EGK irányelv mellékletei az ezen irányelv mellékletében leírtaknak megfelelően módosulnak.

2. cikk

(1) 2000. július 1-jétől a tagállamok:

- nem tagadhatják meg egyetlen traktortípus tekintetében sem az EK-típusjóváhagyás megadását, a 74/150/EGK irányelv 10. cikke (1) bekezdésének harmadik francia bekezdésében előírt okirat kiadását, vagy a nemzeti típusjóváhagyás megadását, vagy

- nem tilthatják meg a traktorok forgalomba helyezését,

amennyiben a szóban forgó traktorok megfelelnek az ezzel az irányelvvel módosított 78/933/EGK irányelv követelményeinek.

(2) 2001. január 1-jétől a tagállamok:

- nem adhatnak ki többé a 74/150/EGK irányelv 10. cikke (1) bekezdésének harmadik francia bekezdésében előírt okiratot olyan traktortípus vonatkozásában, amely nem felel meg az ezen irányelvvel módosított 78/933/EGK irányelv követelményeinek,

- megtagadhatják a nemzeti típusjóváhagyás megadását olyan traktortípus vonatkozásában, amely nem felel meg az ezen irányelvvel módosított 78/933/EGK irányelv követelményeinek.

3. cikk

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2000. június 30-ig megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.

4. cikk

Ez az irányelv az Európai Közösségek Hivatalos Lapjában való kihirdetését követő 20. napon lép hatályba.

5. cikk

Ennek az irányelvnek a tagállamok a címzettjei.

Kelt Brüsszelben, 1999. június 3-án.

a Bizottság részéről

Martin Bangemann

a Bizottság tagja

[1] HL L 277., 1997.10.10., 24. o.

[2] HL L 84., 1974.3.28., 10. o.

[3] HL L 325., 1978.11.20., 16. o.

--------------------------------------------------

MELLÉKLET

A 78/933/EGK irányelv I., II. és III. melléklete a következőképpen módosul:

1. Az I. melléklet a következőképpen módosul:

a)a 3.13. pontban:–valamennyi a "szelektív sárga" kifejezésre vonatkozó hivatkozást el kell hagyni,–a kilencedik francia bekezdésben a "fehér" szó után a mondat többi részét el kell hagyni,–az utolsó bekezdést el kell hagyni;

b) a 4.2.4.2.2. pont helyébe a következő szöveg lép:

"4.2.4.2.2. azon traktorok esetében, amelyek az elülső részükön hordozható berendezések felszerelésére alkalmasak, a 4.2.4.2.1. pontban említett lámpákon felül két tompított fényű fényszóró elhelyezési lehetőségét kell biztosítani 3000 mm-t meg nem haladó magasságban, amennyiben az elektromos csatlakozók olyanok, hogy két pár tompított fényű fényszóró nem kapcsolható be egyidejűleg.";

c) a 4.7.1. pontban a "megengedett" szó helyébe a "kötelező" kifejezés lép;

d) a 4.9.4.2. pontban a "2100 mm" helyébe a "2300 mm" lép;

2. A II. melléklet a következőképpen módosul:

a)a cím után az alábbi szöveg helyébe: "A 6 és 25 km/h legnagyobb tervezési sebességű, kerekes mezőgazdasági vagy erdészeti traktorok típusjóváhagyására vonatkozó tagállami jogszabályok közelítéséről szóló, 1974. március 4-i 74/150/EGK tanácsi irányelv 4. cikkének (2) bekezdése és 10. cikke" a következő szöveg lép:"A kerekes mezőgazdasági vagy erdészeti traktorok típusjóváhagyására vonatkozó tagállami jogszabályok közelítéséről szóló, 74/150/EGK tanácsi irányelv 4. cikkének (2) bekezdése és 10. cikke";

b) az 1 lábjegyzet végén a "6 és 25 km/h legnagyobb tervezési sebességű" részt el kell hagyni.

--------------------------------------------------